
PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov 
a o Zbierke zákonov Slovenskej republiky a o zmene a doplnení niektorých zákonov v znení neskorších predpisov)

1. Pripravovaný právny predpis:
Návrh vyhlášky Ministerstva dopravy Slovenskej republiky z ... 2026, ktorou sa mení vyhláška Ministerstva dopravy a výstavby Slovenskej republiky č. 181/2019 Z. z. o výške dotácie na obstaranie nájomného bytu, obstaranie technickej vybavenosti a odstránenie systémovej poruchy bytového domu a o výške oprávnených nákladov na obstaranie nájomného bytu v znení neskorších predpisov (ďalej len „návrh vyhlášky“).

2. Základné ciele návrhu:
Návrh vyhlášky je vypracovaný v súlade s § 23 zákona č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov. 
Navrhovaná vyhláška obsahuje najmä legislatívno-technické úpravy vyplývajúce z aplikačnej praxe, ktorými sa precizujú parametre pre zvýšenie výšky obstarávacieho nákladu pri obstaraní zariadenia, ktoré využíva energiu z obnoviteľných zdrojov, zariadenia na centrálne vetranie so systémom spätného získavania tepla, výťahu a vegetačnej strechy pre obstarávané nájomné byty a v nadväznosti na zvýšené náklady na realizáciu stavieb súvisiace najmä s vývojom cien stavebných prác sa navrhujú  upraviť výšky obstarávacích nákladov na obstaranie nájomných bytov.

3. Zhodnotenie súčasného stavu:
Ministerstvo dopravy SR v súlade so zákonom č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov a vykonávacími právnymi predpismi poskytuje dotácie na obstaranie nájomného bytu a súvisiacej technickej vybavenosti. Cieľom tejto štátnej podpory do oblasti bývania je rozširovanie bytového fondu v segmente verejného nájomného bývania určeného najmä pre sociálne slabšie skupiny obyvateľstva. Vyhláška č. 181/2019 Z. z. upravuje výšku dotácie na obstaranie nájomného bytu a súvisiacej technickej vybavenosti a výšku obstarávacieho nákladu na obstaranie nájomného bytu.

4. Spôsob zapojenia verejnosti do prípravy právneho predpisu:
Verejnosť sa môže do prípravy návrhu vyhlášky zapojiť formou zasielania podnetov, či návrhov v intenciách vecného zamerania podľa bodu 2. 

Kontaktné údaje:
Ministerstvo dopravy SR
Námestie slobody č. 6 
P.O.BOX 100
810 05 Bratislava
Slovenská republika
e-mail: alena.bartonova@mindop.sk, veronika.rehakova@mindop.sk 

5. Predpokladaný termín začatia pripomienkového konania:
november 2026


V Bratislave, 9. októbra 2026

